CELEX: 32019D0682
Language: et
Date: 2019-04-09 00:00:00
Title: Nõukogu otsus (EL) 2019/682, 9. aprill 2019, millega antakse liikmesriikidele luba ratifitseerida Euroopa Liidu huvides protokoll, millega muudetakse Euroopa Nõukogu isikuandmete automatiseeritud töötlemisel isiku kaitse konventsiooni

2.5.2019   
               
               
                  ET
               
               
                  Euroopa Liidu Teataja
               
               
                  L 115/7
               
            
         NÕUKOGU OTSUS (EL) 2019/682,
         9. aprill 2019,
         millega antakse liikmesriikidele luba ratifitseerida Euroopa Liidu huvides protokoll, millega muudetakse Euroopa Nõukogu isikuandmete automatiseeritud töötlemisel isiku kaitse konventsiooni
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 16 koostoimes artikli 218 lõike 6 punkti a alapunktiga v,
         võttes arvesse Euroopa Komisjoni ettepanekut,
         võttes arvesse Euroopa Parlamendi nõusolekut
         ning arvestades järgmist:
         
                     (1)
                  
                  
                     Nõukogu andis 6. juunil 2013 komisjonile loa osaleda liidu nimel läbirääkimistel, mis käsitlesid Euroopa Nõukogu isikuandmete automatiseeritud töötlemisel isiku kaitse konventsiooni (ETS nr 108) (edaspidi „konventsioon nr 108“) nüüdisajastamist ning liidu muudetud konventsiooniga nr 108 ühinemise tingimusi ja korda.
                  
               
                     (2)
                  
                  
                     Euroopa Nõukogu ministrite komitee võttis konventsiooni nr 108 muutmisprotokolli (edaspidi „muutmisprotokoll“) vastu 18. mail 2018.
                  
               
                     (3)
                  
                  
                     Muutmisprotokolli eesmärk on avardada konventsiooniga nr 108 isikuandmetele ette nähtud kaitse ulatust, tõsta selle taset ja suurendada selle tulemuslikkust.
                  
               
                     (4)
                  
                  
                     Muudetud konventsiooni nr 108 sätted reguleerivad nii liidu õiguse kohaldamisalasse kui ka sellest väljapoole jäävaid valdkondi, nagu riigi julgeolek ja kaitse.
                  
               
                     (5)
                  
                  
                     Muudetud konventsiooni nr 108 sätted võivad ulatuses, milles need kehtivad isikuandmete töötlemisele selliste toimingute raames, mis kuuluvad liidu õiguse kohaldamisalasse, mõjutada ühiseid norme või muuta nende kohaldamisala aluslepingu artikli 3 lõike 2 tähenduses, kuna kõnealused sätted põhinevad samadel põhimõtetel kui need, mis on sätestatud Euroopa Parlamendi ja nõukogu määruses (EL) 2016/679 (1) ning direktiivis (EL) 2016/680 (2).
                  
               
                     (6)
                  
                  
                     Kuna muudetud konventsioon nr 108 sisaldab kaitsemeetmeid, mis põhinevad samadel põhimõtetel kui need, mis on sätestatud määruses (EL) 2016/679 ja direktiivis (EL) 2016/680, aitab selle jõustumine kaasa liidu andmekaitsestandardite edendamisele üleilmsel tasandil, hõlbustab andmevoogude liikumist konventsiooni nr 108 liidu ja muude kui liidu osalisriikide vahel, tagab, et liikmesriigid täidavad neile konventsioonist nr 108 tulenevaid rahvusvahelisi kohustusi, ja võimaldab liidul tulevikus konventsiooniga nr 108 ühineda.
                  
               
                     (7)
                  
                  
                     Liit ei saa muutmisprotokolli allkirjastada ega ratifitseerida, kuna konventsiooni nr 108 kohaselt on selle osalised ainult riigid.
                  
               
                     (8)
                  
                  
                     Seetõttu tuleks liidu huvides ühiselt tegutsevatele liikmesriikidele anda luba ratifitseerida muutmisprotokoll, niivõrd kui selle sätted kuuluvad liidu ainupädevusse,
                  
               ON VASTU VÕTNUD KÄESOLEVA OTSUSE:
         
            Artikkel 1
            Liikmesriikidele antakse luba ratifitseerida liidu huvides protokoll, millega muudetakse Euroopa Nõukogu isikuandmete automatiseeritud töötlemisel isiku kaitse konventsiooni (ETS nr 108) niivõrd, kui selle sätted kuuluvad liidu ainupädevusse.
         
         
            Artikkel 2
            Käesolev otsus jõustub selle vastuvõtmise päeval.
         
         
            Artikkel 3
            Käesolev otsus on adresseeritud liikmesriikidele.
         
         
            Luxembourg, 9. aprill 2019
            
               
                  Nõukogu nimel
               
               
                  eesistuja
               
               G. CIAMBA
            
         
         
            (1)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
         
            (2)  Euroopa Parlamendi ja nõukogu 27. aprilli 2016. aasta direktiiv (EL) 2016/680, mis käsitleb füüsiliste isikute kaitset seoses pädevates asutustes isikuandmete töötlemisega süütegude tõkestamise, uurimise, avastamise ja nende eest vastutusele võtmise või kriminaalkaristuste täitmisele pööramise eesmärgil ning selliste andmete vaba liikumist ning millega tunnistatakse kehtetuks nõukogu raamotsus 2008/977/JSK (ELT L 119, 4.5.2016, lk 89).